《题昆崙雪晓图》
明代·刘炳

自有宇宙，便有此山。六丁智力惮疏凿，一气神秀钟巑岏。

九龙惮蟠日月丽，六鳌下镇沧溟寒。西母双凫远莫至，周王八骏遥难攀。

万仞皑皑太古雪，大明中开烂银阙。玉京瑶圃恍瀛洲，一洗胸中烦恼热。

自非砥柱障狂澜，大地苍生混鱼鳖。摩挲此图双眼开，令我胸次生崔嵬。

安如磐石奠四海，长歌万里天风来。

作者简介：元明间江西鄱阳人，字彦炳。元顺帝至正中，从军于浙。元末诣朱元璋，献书言事。平江西，授中书典签。洪武中屡升大都督府掌记，除东阿知县。旋以病告归，年六十九卒。工诗，有《春雨轩集》。